Vir jou, my ongebore kind. deur McCayla | Bydraes | Woes - Kreatiewe platform vir Afrikaans
Titel: Vir jou, my ongebore kind.
Datum gepubliseer: 06 May 2014
My vrees is nie dat iemand my beledig nie, my vrees is dat iemand jou eendag beledig en jy glo dit. Mense sê lelike dinge, nou of dit is weens die sadistiese aard van daardie individu se persoonlikheid, of sy/haar selfbewusthede, dit sal ek seker nooit weet nie. Maar wat jy moet weet, is dat dit maak nie saak wat of hoekom hulle hierdie lelike goed sê nie, al wat saak maak is dat jy jou gat aan hulle afvee. Jy is sterk, slim en ongelooflik, ek is jou ma en as ek so sê is dit die waarheid. Nie omdat ek jou ma is nie, maar omdat ek daarin glo om jou groot te maak met 'n oop en eerlike verhouding. Onthou, ek gaan soms ook lelike goed sê en kwaad word, of dit is oor jou vuil kamer of die feit dat jy op 14-jarige ouderdom my sigarette steel en skelm rook, maak nie saak nie. Jy sal nooit minder uitsonderlik wees nie en my liefde, wèl – dit sal jy altyd hê, omdat ek jou ma is.
Ek lê nie wakker in die aand en stress of ek 'n man gaan kry nie, ek bid daagliks dat jy, my dogter, eendag 'n man gaan kry wat goed is vir jou. Ek besef dat hierdie 'n snaakse ding is om te vrees sienende dat ek self nog nie eers 'n kêrel het nie, wat nog te sê van 'n wonderlike huwelik en 'n dogter wat skelm rook? Maar dis die ding, jy's nog nie eers hier nie en ek is reeds so lief vir jou dat my eie geluk nie werklik 'n faktor is nie… Dink net hoe lief ek vir jou gaan wees as jy eendag hier is.
Maar terug by die man storie, ek myself is al deur 'n paar kak verhoudings, verhoudings waarvan my ma my gewaarsku het. So as ek eendag vir jou sê; Clinton is 'n kak naam, ek hou nie van hom nie, (Net 'n voorbeeld, ek het twee vriende met die naam Clinton en hulle is albei wonderlike mense) vat my word daarvoor. Ek praat nie net uit 'n ma se oogpunt nie, maar as iemand wat al rondgeloop het met 'n blouoog weens die feit dat eknie my ma se waarskuwing ter hart geneem het nie. Dit herhinner my, moet liewer nie 'n man kry met dieselfde naam as jou pa nie, ek besef elke meisie soek 'n man soos haar pa, maar dit is bietjie "too close for comfort" dink jy nie?
Ek het so wyle terug gelees dat dis belangrik om 'n man te kry met merke op die agterkant van sy hande, (as ek gelukkig genoeg is om 'n stadige kind te kry, ek's steeds lief vir jou, maar dis die kant met die kneukels) diè is 'n teken dat hy al iets gemaak het of 'n hou gegooi het, wat beteken dat hy homself kan beskerm. As hy nog nooit sy vuiste gelig het nie, (hy lieg, hulle almal het al) dan het hy darem al die passie ervaar van 'n idee tot lewe bring.
Vind uit of hy drink, as hy doen, maak hom drink want dan sal jy al sy nugter gedagtes hoor. My pa sê altyd ek moenie 'n man vertrou wat glad nie drink nie, hulle is of besig om te lieg, of hulle het iets om wegtesteek, ek het al geleer dat dit is albei. Maar moet ook nie vir jou 'n man gaan soek wat drink nie, dit kan sèlfs meer kak veroorsaak, weereens vra jou ma, sy het so doos of twee op haar lysie van verhoudings.
Kry 'n man met 'n sin vir humor, die lewe is klaar gevul met genoeg negatiwiteit, kry iemand wat dit beter en meer verdraagsaam maak vir jou. Terwyl jy besig is, kry vir jou 'n man met 'n stewige algemene kennis, nie 1+1 algemene kennis nie, ek praat meer van 'n man wat Asterix en Obelix ken en weet wie Charlie Brown is. Dit sal nie net wys dat hy gee om oor wat om hom aan gaan nie, maar dat hy darem 'n ordentelike gesprek met jou ma sal kan voer, sys al dit baie waardeer. (Sienende dat ek jou ma is, vertrou my op diè een.)
Maar my grootste brokkie advies oor mans, vertrou jou eie oordeel. As jy vir 'n oomlik onveilig voel, vat jou goed en gaan, "rather safe than sorry." Ervaar die passie en die opgewondenheid, maar ervaar ook die hoeveelheid liefde waarmee ek vir jou sê; Ek maak eerder vir jou 'n koppie tee vir jou seer hart, as 'n blommeryker vir jou oop graf. Jy is alles wat vir my belangrik is en die ou wat jou wil hê gaan 'n gat in 'n klip moet kan pis.
Ek skrik nie meer vir misdaad nie, maar ek is daagliks bekommerd oor jou veiligheid eendag. Ek het lank genoeg en hard genoeg baklei vir my bestaans reg en my veiligheid, ek glo dat jy eendag dieselfde sal doen, want ek weet dat jy die moeite werd is.
Al is jy nog nie hier nie, weet dat ek het jou reeds meer lief het as my eie lewe self, want wat sal my lewe werklik beteken as ek nie die wysheid wat ek het en bymekaar gemaak het kan deel met iemand wat vir die grootste deel van haar lewe gaan dink dat ek nie weet waarvan ek praat nie?
Wat sal die ouer nie alles vir hul kroos doen nie.
5 jaar 11 maande 2 dae 6 ure oud
gat in die klip nè. dek het weer gehoor van n gat in n ploegskaar. Baie reguit geskryf en baie wat ek mee saamstem. Terloops ek glo nog aan kaboutertjies en feetjies
Liefde Hartseer Genade Vergifnis Die lewe Geluk Ongeluk Kinders Ouers Frustrasie Huwelik Familie Verhoudings Vrouens Mans Pyn Humor Inspirerend Dankbaarheid Fantasie Verlange Behoefte Vreugde Hoop Wanhoop Onskuld Seeninge Begeerte Hunkering